Serena seg sy is reg vir tennis-terugkeer | Netwerk24
08 Maart 2018 07:24
Serena Williams glo nóú is die "volmaakte tyd" om terug te keer na die WTA-reeks en vas te stel hoe sy vorder in die aanloop tot die jaar se oorblywende Grand Slam-toernooie.
Die Amerikaner, wat haar 23ste Grand Slam-titel by verlede jaar se Australiese Ope verower het voordat sy 'n blaaskans geneem het om die lewe te skenk aan haar eersteling, het ook vanjaar se toernooi in Melbourne misgeloop.
Serena Williams wil goeie herinneringe van haar op die tennisbaan vir haar babadogtertjie skep. Foto: Getty Images
Williams (36) het aan haar fiksheid gewerk en verlede maand vir Amerika in 'n Fedbeker-dubbelspelwedstryd verskyn. Sy speel van Donderdag af in die BNP Paribas Ope by Indian Wells in Kalifornië.
"Ek weet nie wat om van myself te verwag nie," sê Williams.
"Ek kan nie sê ek verwag om te verloor nie, want dit is iets wat ek nooit sal sê nie. Dit is net 'n bietjie anders. Ek verwag eintlik net om te sien waar ek myself bevind.
"Dit is 'n goeie tyd om terug te keer. As ek in daardie Grand Slam-toernooie (Franse Ope, Wimbledon en Amerikaanse Ope) wil speel en goed vertoon, is hierdie die ideale tyd om weer te begin.
Williams is steeds oorgehaal om Margaret Court se rekord van 24 Grand Slam-titels te verbeter, maar hoop ook om haar ses maande oue babadogtertjie die geleentheid te gee om haar ma in aksie te sien.
"Ek was nog altyd baie gemotiveerd, maar my grootste doelwit is om my dogter naby my te hê terwyl ek goed vertoon, dat sy dalk eendag herinneringe kan hê van hoe haar ma gespeel het. Dit is my grootste dryfveer op die oomblik.
"Ek het aanvanklik gedink ek sou ses jaar terug uittree, maar ek is steeds hier en speel goeie tennis en ek dink dit sal aanhou."